text: টুইটার কিনতে নতুন যে শর্ত দিলেন ইলন মাস্ক টুইটার কিনতে নতুন যে শর্ত দিলেন ইলন মাস্ক
  আন্তর্জাতিক | 18th May, 2022 8:02 am
  টুইটার কিনতে নতুন এক শর্ত জুড়ে দিয়েছেন টেসলার প্রতিষ্ঠাতা ইলন মাস্ক।
  হঠাৎ করেই গত শুক্রবার টুইটারের সঙ্গে ৪৪০০ কোটি মার্কিন ডলারে চুক্তি স্থগিতের ঘোষণা দেন ইলন মাস্ক। জানিয়েছেন, শর্তে না রাজি হলে টুইটার কিনবেন না তিনি। এছাড়া যে পরিমাণ অর্থের প্রস্তাব দিয়েছিলেন, তা কমানোর স্পষ্ট ইঙ্গিত দিয়েছেন তিনি। খবর রয়টার্সের।
  বার্তা সংস্থা রয়টার্স জানিয়েছে, ইলন মাস্কের শর্ত হলো- টুইটারে স্প্যাম বট (ভুয়া রোবোটিক অ্যাকাউন্ট) মোট ব্যবহারকারীর সংখ্যা ৫ শতাংশের কম থাকার প্রমাণ দিলেই টুইটার কিনবেন বলে জানিয়েছেন তিনি।
  নিজের ভেরিফাইড টুইটার হ্যান্ডেলে মাস্ক লিখেছেন, সোমবার (১৬ মে) স্টকমার্কেটে টুইটারের শেয়ারের দামের ওপর ভিত্তি করেই এটি কেনার জন্য প্রস্তাব দেয়া হয়েছিল। তবে টুইটারের প্রধান নির্বাহী জনসমক্ষে এ প্ল্যাটফর্মে থাকা ভুয়া অ্যাকাউন্টের বিষয়ে তথ্য জানাতে অসম্মতি জানিয়েছেন। প্রতিষ্ঠানটি ৫ শতাংশ ভুয়া অ্যাকাউন্ট থাকার দাবি করেছে। তবে তারা এর প্রমাণ না দিতে পারলে চুক্তি আর সামনে এগোবে না।
  গত সপ্তাহে টুইটারের ভুয়া অ্যাকাউন্ট–সম্পর্কিত তথ্য হাতে না পাওয়ায় এটি কেনার বিষয়টি স্থগিত করেন মাস্ক। স্থগিতের পর প্রিমার্কেট ট্রেডিংয়ে টুইটারের শেয়ারের দাম ২০% কমে যায়। মঙ্গলবার ইলন মাস্কের টুইটের মধ্যেই টুইটারের শেয়ারের দাম আরও ৩ শতাংশ পড়ে গেছে।
  প্রসঙ্গত, টুইটারের প্রতিটি শেয়ারের দাম দাঁড়িয়েছে ৩৬ দশমিক ৩১ মার্কিন ডলার। এর আগে ইলন মাস্ক টুইটারের প্রতিটি শেয়ারের দাম ৫৪ দশমিক ২০ মার্কিন ডলার দিতে চেয়েছিলেন। কিন্তু শেয়ারের দাম পড়ে যাওয়ায় এখন আর আগের দামে তিনি টুইটার কিনবেন কি না, তা নিয়ে সংশয় তৈরি হয়েছে।